עובד שפוטר משום שפעל להתארגנות עובדים הוחזר לעבודה - פסקדין
מיקומך באתר: עמוד ראשי >> מגזין >> דיני עבודה >> עובד שפוטר משום שפעל להתארגנות עובדים הוחזר לעבודה
עובד שפוטר משום שפעל להתארגנות עובדים הוחזר לעבודה
מאת: עו"ד שי אדרי | תאריך פרסום : 21/08/2014 10:07:00 | גרסת הדפסה
by kconnors, www.morguefile.com
הסתדרות העובדים החדשה הגישה לבית הדין לעבודה בקשה לבטל פיטורי עובד במעון חוסים על רקע פעילותו למען התארגנות העובדים. המעון טען שהעובד פוטר על רקע התבטאויות לא מתאימות במהלך מבצע "צוק איתן" ונטישת החוסים בעת האזעקות. בית הדין לעבודה לא התרשם מטיעוניו וביטל את הפיטורים.
ליאור קיי אבישי עבד במשך כשלוש שנים כעובד סוציאלי ורכז תוכניות קידום ב"מעון כלנית" לחוסים ביפו. לאחר שלוש שנות עבודה, החלו אבישי ועובד נוסף לשכנע עובדים להתארגן ולהצטרף להסתדרות העובדים החדשה. כשבוע לאחר מכן אבישי זומן לשימוע ופוטר.
בבקשה לצו מניעה זמני שהגישה ההסתדרות החדשה לבית הדין האזורי לעבודה בת"א, היא טענה כי הנהלת המעון החליטה על פיטוריו של אבישי מבעוד מועד, רק בשל פעילותו בהתארגנות העובדים. וכי השימוע שהתקיים היה למראית עין בלבד. ההסתדרות עתרה לביטול הפיטורים תוך חיובה של הנהלת המעון להחזירו לעבודה.
המעון ונציגיו טענו, כי אבישי כלל לא פוטר על רקע ההתארגנות, זכות שהם מכירים בה ולא מתנגדים לה. לדבריהם, הסיבה לפיטורים מקורה בהתנהגותו: אבישי לא ביצע את עבודתו כנדרש וגילה חוסר אחריות, בין היתר כשהתבטא במהלך מבצע "צוק איתן" באופן שעורר את זעמם של שאר העובדים במעון. עוד נטען כי השיא היה כשאבישי יצא לחופשה על דעת עצמו במהלך המבצע הצבאי, דווקא ביום בו נשמעו אזעקות רבות ברחבי העיר והחוסים היו זקוקים לסיוע, ואף הקים קבוצת וואטסאפ של העובדים מאחורי גבה של מנהלת המעון.
הפיטורים פוגעים בהתארגנות
"אנו סבורים שאין לשקול לחומרא התבטאויות שונות של עובדים במהלך ימי צוק איתן, באשר מדובר בתקופה רוויית מתח לכל הציבור בישראל ועל רקע זה יש להאמין שנאמרו דברים שבימים כתיקונם לא היו נאמרים או שהיו נאמרים בסגנון מתון יותר, כך שאין לזקוף אמירה כזאת או אחרת לחובתו של איש...", ציינה השופטת דגית ויסמן.
השופטת קבעה, כי אין די בסיבות שמנו נציגי המעון לפיטוריו של אבישי כדי להצדיק נקיטה של צעד חמור כמו פיטורים של עובד שמועסק מזה שלוש שנים במקום העבודה, שכן לעובד קיימת הזכות להתארגן. במקרים כאלה, קבעה השופטת, ראוי לנקוט בצעדים חריפים פחות, כמו נזיפה.
השופטת ויסמן הוסיפה, כי סמיכות הזמנים שבין התארגנות העובדים לבין זימונו של אבישי לשימוע מחשידה, והמעון לא עמד בנטל השכנוע המוטל עליו כדי להוכיח שפוטר מטעמים ענייניים ומוצדקים.
בקשת ההסתדרות התקבלה, והשופטת הורתה על החזרתו של אבישי לעבודה במעון.
ב"כ המבקשת: עו"ד רימון
ב"כ המשיבה: עו"ד בראון
להחלטה בעניין הסתדרות העובדים החדשה נ' מעון כלנית בע"מ
* עו"ד שי אדרי ממשרד עו"ד הלפגוט אדרי ושות' עוסק בדיני עבודה.